Մի խումբ քաղաքացիներ երեկ ներխուժել են համայնքապետարան եւ պահանջել համայնքապետ Արտակ Գեւորգյանի հրաժարականը։ Մեզ հետ զրույցում Գեւորգյանը նշեց, որ ճանաչում է նրանց․ այս տարիների ընթացքում նրա՝ տարբեր ժամանակների մրցակիցներն են։ Գեւորգյանը 2004 թվականից ղեկավարում է Մարալիկ քաղաքը, իսկ համայնքների խոշորացումից հետ Անի համայնքի ղեկավարն է․ «Էս պահին ես ավագանու արտահերթ նիստին եմ, այստեղ են 17 բնակավայրերի վարչական ներկայացուցիչներ, քաղհասարակության ներկայացուցիչներ։ Իրենք 20-30 հոգով փորձել են ապակայունացնել իրավիճակը, բոլորն էլ տարբեր ժամանակներում քաղաքական պրոցեսներում հանդես եկած, տեղական ինքնակառավարման մարմինների ընտրություններում հանդես եկած եւ պարտված թեկնածուներ են եղել եւ իրենց՝ այդ 30 հոգու մեջ իրենք առանձին-առանձին իրենց թեկնածուներ են տեսնում, եւ 4 հազար քվեով հաղթած համայնքի ղեկավարը, համայնքի թիմը, համայնքի ՏԻՄ մարմինը չի կարող երբեւէ նահանջել։ Մենք փորձել ենք առաջին օրը նաեւ բանակցել իրենց ներկայացուցչի հետ, ով ներկայացել էր, բացատրել ժողովրդավարական նորմերը, հասկանալ, թե տիրապետո՞ւմ են համայնքի խնդիրներին, թե որոնք են իրենց նշած համայնքի ստրատեգիական նշանակության՝ ժողովրդի անվտանգության հիմնախնդիրները։ Սեյրան անունով մեկն ասում է՝ ի՞նչ կարեւոր են նման բաները, ինձ ո՛չ հետաքրքիր է ժողովրդի անվտանգությունը, ո՛չ էլ ժողովրդի կարեւոր նշանակությունը։ Այսինքն՝ չի պատկերացնում, որ կան ժողովրդավարական նորմեր, եւ չի պատկերացնում, որ սա Անիի համայնքապետարանն է, սա այլեւս Մարալիկի քաղաքապետարանը չէ, ներկայացնում է վարչական բնակավայրերը եւ բնակատեղիները։ Սա Արտակ Գեւորգյանի աթոռը չէ, սա ժողովրդի աթոռն է, եւ ժողովրդի ունեցած վստահությամբ ամիսներ առաջ բացարձակ հաղթանակով, ոչ մի ընտրակեղծիքներ, խախտումներ, ընտրակաշառքներ երբեւէ չեն եղել, չկան եւ չեն կարող գոյություն ունենալ մեր աշխատանքային սկզբունքում։ Մենք մեր քայլը վաղուց արել ենք։ Ո՛չ կոմունալն ենք զավթել ու սեփականաշնորհել, ո՛չ կոլտնտեսությունն ենք ոչնչացրել, ես իրենց հետ ոչ մի ընդհանրություն չունեմ, ես Անի համայնքում երբեւէ չեմ փորձել նման ճանապարհներով իշխանություն նվաճել։ Ընտրություններից հետո մենք, ձեռք ձեռքի տված, թիմերը միավորելով, աշխատել ենք։ Եթե այսօր էլի ընտրություններ լինեն, մենք էլի նույն ձայներն ենք ստանալու։ Մենք այսօր ժողովրդի իշխանությունն ենք, ժողովրդի ներկայացուցիչներն ենք եւ պատրաստվում ենք շարունակել մեր բնականոն գործունեությունը։ Եթե կա որեւէ խախտում, եթե կա որեւէ քրեական գործ, խնդրեմ, ես պատրաստ եմ պատասխանատվություն կրել»։